На практика човешкият организъм може да се разглежда като един своеобразен контейнер съвкупност от различни микроорганизми. Някои от тези микроорганизми са полезни и необходими за неговото съществуване, с други не толкова полезни, сме се научили да живеем в симбиоза. При отслабена или увредена имунна система, някой от болестотворните микроорганизми могат да разболеят и дори да унищожат човек . Децата са най-уязвими, защото тяхната имунна система е неразвита и незряла. Това е причината при тях по-често микроорганизмите да причиняват възпалителни заболявания. Под развиване на имунната система на човека следва да се разбира постепенната му среща с едни или други чужди антигени и играждането на имунитет срещу тях. Този процес на придобиване на имунитет и съзряване на имунната система започва веднага след раждането още с първото вдишване. Практиката показва, че всяко дете до навършване на 8-годишна възраст задължително се е срещало с всички или поне повечето болестотворни антигени, налични в средата, където живее. Затова този период в медицината е познат още като период на „имунологично училище“ за организма. Приема се, че с достигане на годините в пубертета, човек е вече изградил своята имунитет – т.е. притежава „зряла“ имунна система – такава каквато му е необходима да го защитава и предпазва от заобикалящата го среда в годините напред.